R E L A C I O N

PËR 

PROJEKTLIGJIN “PËR ADERIMIN NË PROTOKOLLIN 

E PRIVILEGJEVE DHE IMUNITETEVE TË AUTORITETIT NDËRKOMBËTAR TË SHTRATIT TË DETIT”

Protokolli i privilegjeve dhe imuniteteve të Autoritetit Ndërkombëtar të Shtratit të Detit është miratuar nga Asambleja e Autoritetit Ndërkombëtar të Shtratit të Detit në Kingston, Xhamajka, më 27 mars 1998 dhe ka hyrë në fuqi në datën          31 maj 2003. Aktualisht 36 shtete, nga 165 anëtarë, janë palë të saj. 

Autoriteti Ndërkombëtar i Shtratit të Detit është një organizatë ndërkombëtare e krijuar në bazë të  konventës së Kombeve të Bashkuara “Mbi të drejtën e detit”, në të cilën Shqipëria është palë. Ky Autoritet është krijuar për të organizuar, kontrolluar dhe administruar aktivitete në pjesën e detit të quajtur “Zonë”, e cila sipas së Drejtës Ndërkombëtare Publike dhe respektivisht të Drejtës së Detit e përkufizon fundin e detit përtej shelfit kontinental dhe se nuk përbën asnjë lloj sovraniteti nga secili shtet, por është  pasuri e përbashkët e gjithë njerëzimit.   

Autoriteti u bë funksional në qershor të viti 1996, kur ai u atashua dhe krijoi sekretariatin e tij në Kingston, Xhamajka.


Protokolli i privilegjeve dhe imuniteteve për shtratin e detit rregullon privilegjet dhe imunitetet e përfaqësuesve, anëtarëve dhe ekspertëve që kryejnë misione për Autoritetin Ndërkombëtar të Shtratit të Detit, të cilat janë hartuar në përputhje me konventën e Kombeve të Bashkuara mbi të drejtën e detit. Këto privilegje dhe imunitete janë pothuajse të njëjta me ato të përfaqësuesve diplomatikë, që përfitohen në bazë të konventës së Vjenës për marrëdhëniet diplomatike dhe kanë të bëjnë me:

a)   Imunitetin ndaj arrestimit apo ndalimit lidhur me veprimet e kryera në kapacitetin e tyre zyrtar; 

b)   Përjashtimin nga taksat, të ardhurat nga pagat apo çdo formë tjetër pagese të dhënë nga Autoriteti; 

c)   Imunitetin ndaj detyrimeve të shërbimeve kombëtare;

ç)  Akordimin e privilegjeve të njëjta lidhur me lehtësimet e shkëmbimit, siç u janë akorduar zyrtarëve me grada të njëjta të cilët janë pjesë e misioneve diplomatike të qeverive përkatëse; 

d)   Të drejtën për të transportuar, pa paguar taksa, mobiljet dhe sendet e tyre personale kur marrin detyrën në vendin në fjalë; 

dh)  Përjashtimin nga kontrolli i bagazheve personale, përveçse kur ka baza të forta për të besuar se bagazhi përmban sende që nuk janë për përdorim personal apo sende importi dhe eksporti i të cilave është i ndaluar me ligj apo i parashikuar  nga rregullat izoluese të palës së interesuar;
e)   Përfitimin e lehtësimeve, së bashku me bashkëshortin dhe të afërmit që varen prej tij, për riatdhesimin si të agjentëve diplomatikë në rast të ndonjë krize ndërkombëtare.

Privilegjet dhe imunitetet kanë si qëllim kryesor lehtësimin e veprimtarisë së përfaqësuesve të anëtarëve të Autoritetit në shtetet ku ata veprojnë dhe nuk përfitohen për qëllime personale, ndaj në protokoll është parashikuar qartë që një anëtar i Autoritetit ka të drejtë dhe ka për detyrë t’i heqë imunitetin përfaqësuesit të tij, në rast se anëtari i Autoritetit mendon se imuniteti do të pengojë rrugën e drejtësisë, dhe mund të hiqet pa paragjykim me qëllimin e njëjtë për të cilin imuniteti është akorduar. 

Gjithashtu, protokolli parashikon personalitetin juridik të Autoritetit, që i jep mundësi për të qenë subjekt me të drejta të plota në qarkullimin civil të mallrave në vendin ku ata ushtrojnë veprimtarinë e tyre profesionale dhe mund të jenë palë në procedurat ligjore në vendin pritës.

Protokolli duhet të hyjë në fuqi 30 ditë pas datës së depozitimit të instrumentit të dhjetë të ratifikimit, miratimit, pranimit dhe përdorimit dhe për çdo anëtar të autoritetit që ratifikon, miraton dhe pranon këtë protokoll apo e përdor pas depozitimit të instrumentit të 10-të të ratifikimit ky protokoll duhet të hyjë në fuqi në ditën e trembëdhjetë pas depozitimit të instrumentit të tij të ratifikimit, miratimit, pranimit dhe përdorimit. 

Ministria e Punëve të Jashtme ka marrë nismën për të aderuar në këtë protokoll, bazuar në thirrjet e vazhdueshme të sekretariatit të Autoritetit dhe rezolutës përkatëse dhe e sheh me interes aderimin në këtë protokoll, duke u mundësuar përfaqësuesve të Autoritetit të Shtratit të Detit lehtësimin e veprimtarisë së tyre në rast se ata do të operojnë në vendin tonë.

Në zbatim të nenit 121 të Kushtetutës, ky protokoll i paraqitet Kuvendit për aderim.

Institucionet përgjegjëse të zbatimit të këtij protokolli janë Ministria e Punëve të Jashtme dhe Ministria e Financave. 

